It-tneħħija tat-tariffi tar-roaming tal-mowbajl għall-konsumaturi sas-sajf li ġej ser tkun iggarantita minn tnaqqis qawwi fil-prezzijiet massimi tar-roaming għall-operaturi. Fil-31 ta' Jannar 2017 il-presidenza tal-Kunsill laħqet qbil proviżorju mal-Parlament Ewropew dwar il-limiti massimi ġodda għall-operaturi , li ser ikunu madwar 90% anqas minn dawk attwali. Ir-riforma tar-roaming għall-operaturi hija l-aħħar att leġislattiv meħtieġ qabel ma jkunu jistgħu jitneħħew it-tariffi tar-roaming għall-konsumatur fil-15 ta' Ġunju 2017 . Dan il-ftehim informali għad irid jiġi kkonfermat mill-istati membri tal-UE u mill-Parlament. Ir-riforma tiddetermina kemm l-operaturi jistgħu jiċċarġjaw lil xulxin għall-użu tan-netwerks tagħhom biex jipprovdu servizzi tar-roaming. Il-limiti massimi l-ġodda għandhom ikunu baxxi biżżejjed biex ikun possibbli li l-operaturi joffru roaming mingħajr ħlas addizzjonali lill-klijenti tagħhom mingħajr ma jżidu l-prezzijiet domestiċi. Fl-istess ħin, jeħtieġ li jkunu għoljin biżżejjed sabiex l-operaturi fil-pajjiżi miżjura jkunu jistgħu jirkupraw l-ispejjeż tagħhom mingħajr ma jżidu l-prezzijiet domestiċi għall-konsumatur tagħhom. Barra minn hekk, il-limiti massimi għandhom jippermettu l-manutenzjoni u l-aġġornament kontinwu tan-netwerks, sabiex in-nies ikunu jistgħu jgawdu minn konnettività bla xkiel kullimkien - mill-postijiet popolari għall-vaganzi l-aktar iffullati sar-reġjuni l-aktar remoti fl-Ewropa. Peress li l-użu ta' data ilu jiżdied b'mod esponenzjali f'dawn l-aħħar snin u huwa mistenni li jkompli jagħmel dan, l-aktar parti kruċjali tar-riforma hija l-limitu massimu l-ġdid għal data. Hekk kif jintemmu t-tariffi tar-roaming, l-użu ta' data barra l-pajjiż huwa wkoll mistenni li jogħla ferm billi l-konsumaturi ma jkollhomx għalfejn ifittxu hotspots tal-wifi biex ikunu jistgħu jinnavigaw l-internet bi prezz tajjeb. Dr Emmanuel Mallia, il-Ministru Malti għall-Kompetittività u Ekonomija Diġitali, Marittima u tas-Servizzi, qal: "Li jintlaħaq qbil malajr dwar il-prezzijiet tar-roaming għall-operaturi kienet prijorità ewlenija tal-presidenza Maltija. Id-deċiżjoni tal-lum hija l-aħħar pass fi proċess li beda għaxar snin ilu. Mis-sajf li ġej, kull fejn ikunu qed jivvjaġġaw fl-Ewropa, iċ-ċittadini tagħna ser ikunu jistgħu jagħmlu telefonati, jibagħtu messaġġi, jinnavigaw l-internet u jibqgħu konnessi. "Roam like at home" issa huwa realtà." Limiti massimi għas-servizzi tar-roaming għall-operaturi Skont il-ftehim, fil-15 ta' Ġunju 2017 it-tariffa massima għall-operaturi għad- ser tonqos mil-limitu massimu attwali ta' €50/GB għal €7.7/GB u mbagħad tkompli tonqos fi stadji: mill-1 ta' Jannar 2018 it-tariffa massima ser tkun ta' €6.0/GB, mill-1 ta' Jannar 2019 €4.5/GB, mill-1 ta' Jannar 2020 €3.5/GB, mill-1 ta' Jannar 2021 €3.0/GB u, fl-aħħar nett, mill-1 ta' Jannar 2022 €2.5/GB. Dan it-tnaqqis progressiv fil-limiti massimi tad-data jirrifletti l-istennija li ż-żieda fl-użu tas-servizzi tad-data tal-mowbajl, flimkien ma' ekonomiji ta' skala ikbar, teknoloġiji ġodda u kompetizzjoni effettiva, ser inaqqsu l-ispiża tal-għoti tas-servizzi tar-roaming għall-operaturi tul is-snin li ġejjin. Dan l-approċċ maqbul ipoġġi l-limiti massimi ferm inqas mil-limitu massimu fiss ta' €8.5/GB propost oriġinarjament mill-Kummissjoni, filwaqt li xorta jippermetti lin-negozji jinvestu fil-ħames ġenerazzjoni (5G) li jmiss tan-netwerks tal-mowbajl. Fil-15 ta' Ġunju 2017 il-ħlas addizzjonali massimu għall-operaturi għat-telefonati bil-vuċi ser jonqos minn €0.05/min għal €0.032/min. Il-limitu massimu għall-messaġġi bil-miktub ser jonqos minn €0.02 għal €0.01 kull messaġġ. Flimkien mal-politika ta' użu ġust għall-konsumatur, dawn il-limiti massimi ġodda ser jgħinu biex jiġi żgurat li t-tmiem tat-tariffi tar-roaming ikun sostenibbli fl-UE kollha. Regoli li għandhom jiġu riveduti kull sentejn Il-Kummissjoni ser ikollha tirrapporta kull sentejn dwar kif qed jaħdmu r-regoli u jekk ikun xieraq tipproponi limiti massimi ġodda. L-ewwel rapport għandu jiġi ppreżentat sal-15 ta' Diċembru 2019. Il-passi li jmiss? Il-presidenza ser tippreżenta r-riżultati tat-taħditiet għall-approvazzjoni mill-istati membri fil-ġimgħat li ġejjin. Ir-regoli l-ġodda jridu jkunu fis-seħħ sal-15 ta' Ġunju 2017 sabiex it-tariffi tar-roaming ikunu jistgħu jitneħħew kif stipulat fir-regolament dwar ir-roaming li ġie adottat fl-2015.